CELEX: 32014D0333
Language: hu
Date: 2014-06-05 00:00:00
Title: 2014/333/EU: A Bizottság határozata ( 2014. június 5. ) az európai igazságügyi portálon szereplő személyes adatok védelméről

6.6.2014   
            
            
               HU
            
            
               Az Európai Unió Hivatalos Lapja
            
            
               L 167/57
            
         A BIZOTTSÁG HATÁROZATA
   (2014. június 5.)
   az európai igazságügyi portálon szereplő személyes adatok védelméről
   
      (2014/333/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   az európai adatvédelmi biztossal való konzultációt követően,
   mivel:
   
               (1)
            
            
               2008. májusi közleményében (1) a Bizottság kijelentette, hogy megtervezi és létrehozza az európai igazságügyi portált (a továbbiakban: a portál), amelyet a tagállamokkal szorosan együttműködve igazgat.
            
         
               (2)
            
            
               Az európai e-igazságszolgáltatással kapcsolatos, 2008. november 8-i többéves cselekvési terv (2009–2013) (2) megbízta a Bizottságot a portál végrehajtásával. A portál 2010. július 16-án indult el. E határozat elfogadása azért csak most vált szükségessé, mert a portál most áll készen a személyes adatok feldolgozását is magában foglaló nemzeti nyilvántartások első összekapcsolására.
            
         
               (3)
            
            
               A portál a jog érvényesülésén alapuló európai térség megvalósulásához kíván hozzájárulni azáltal, hogy megkönnyíti és fokozza az igazságügyhöz való hozzáférést, valamint kiaknázza az információs és kommunikációs technológiákat a határokon átnyúló elektronikus igazságügyi eljárások és igazságügyi együttműködés elősegítése érdekében.
            
         
               (4)
            
            
               Amikor az Európai Unió intézményei, szervei, hivatalai és ügynökségei, valamint a tagállamok uniós jogot hajtanak végre, tiszteletben kell tartaniuk az Európai Unió Alapjogi Chartájában foglalt alapelveket és alapvető jogokat, különösen a Charta 8. cikkében szereplő, személyes adatok védelméhez való jogot.
            
         
               (5)
            
            
               Mivel a Bizottság és a tagállamok portállal kapcsolatos különféle feladatai és funkciói az adatvédelem tekintetében különböző felelősségeket és kötelezettségeket vonnak maguk után, fontos ezek egyértelmű elhatárolása.
            
         
               (6)
            
            
               A Bizottság és a tagállamok együttműködésében kifejlesztett e-igazságügyi portálhoz kapcsolódó tevékenységek speciális jellegének megfelelően a Bizottság szerepe korlátozott a személyes adatok portálon keresztül történő feldolgozása terén. Egyértelművé kell tenni, hogy a Bizottság nem tartozik felelősséggel a portálon keresztül elérhetővé tett, összekapcsolt nemzeti adatbázisok tartalmáért.
            
         
               (7)
            
            
               A 45/2001/EK európai parlamenti és tanácsi rendelet (3) a Bizottság által a portálon végzett személyesadat-feldolgozásra vonatkozik. Ebben a kontextusban a Bizottság elsősorban a portál funkcióit – ideértve a nemzeti adatbázisok összekapcsolását is – szolgáló informatikai infrastruktúra biztosításáért felelős.
            
         
               (8)
            
            
               A 45/2001/EK rendeletnek megfelelően a személyes adatok kezelésének célját kifejezetten meg kell határozni. Ezért a Bizottság által a portálon végzett személyesadat-feldolgozásra csak a célból kerülhet sor, hogy hozzáférést biztosítson a személyes adatokat tartalmazó, összekapcsolt nemzeti adatbázisokhoz, interaktív szolgáltatások nyújtson, ahhoz, hogy a felhasználók közvetlenül kommunikálhassanak más tagállamban lévő megfelelő hatóságokkal,, hozzáférést biztosítson a regisztrált felhasználók számára biztosított nyilvános információkhoz, vagy kapcsolattartási adatokat biztosítson.
            
         
               (9)
            
            
               A Bizottságnak a rendszerbe olyan technológiákat kell beágyaznia, amelyek a „beépített adatvédelem” elképzelést tükrözik. Ezen elképzelés végrehajtásakor, a portálon keresztül végzett személyadat-feldolgozásához kapcsolódó, valamint a portálhoz kapcsolódó más funkcionalitások tervezése során hatásvizsgálatot kell végezni a személyes adatok és a magánélet védelméről. A hatásvizsgálat azonosítani fogja a vonatkozó potenciális adatvédelmi kockázatokat. Meghatározza továbbá a személyes adatok védelme érdekében a rendszerbe foglalandó megfelelő intézkedéseket és biztosítékokat.
            
         
               (10)
            
            
               A Bizottságnak – a nemzeti adatbázisok összekapcsolásához kapcsolódó munkák végrehajtása során – folyamatos és megfelelő biztonsági értékeléseket kell végeznie.
            
         
               (11)
            
            
               A portálon keresztül csak az összekapcsolt nemzeti adatbázisokban szereplő nyilvánosan elérhető információkhoz lehet hozzáférni. A portálon keresztül nem lehet lehetővé tenni, hogy különböző összekapcsolt nemzeti adatbázisokból származó információkat kapcsoljanak össze eltérő célokra.
            
         ELFOGADTA EZT A HATÁROZATOT:
   1. cikk
   Tárgy
   Ez a határozat megállapítja az Európai Bizottság feladatköreit és kötelezettségeit az adatvédelmi előírások vonatkozásában az európai igazságügyi portálban (a továbbiakban: a portál) történő személyesadat-feldolgozás során.
   2. cikk
   Fogalommeghatározások
   E határozat alkalmazásában a 45/2001/EK rendeletben megállapított fogalommeghatározások alkalmazandók. Ezenkívül a következő fogalommeghatározásokat kell alkalmazni:
   a)   „e-igazságügyi szereplő”: bármely tagállami vagy e-igazságügyi partnerszervezet képviselője, aki felhatalmazást kapott a portál tartalmának (részleges) módosítására;
   b)   „összekapcsolt nemzeti adatbázisok”: olyan, nyilvánosan hozzáférhető információkat tartalmazó, a tagállamok és más szervek – például szakmai szövetségek és nonprofit szervezetek – által működtetett adatbázisok, amelyek a portálon keresztül úgy kapcsoltak össze, hogy a nemzeti szinten elérhető információ a portálon keresztül hozzáférhetővé váljon;
   c)   „nyilvánosan hozzáférhető információ”: az interneten keresztül a nyilvánosan hozzáférhető elérhető információ;
   d)   „regisztrált felhasználó”: a portán azon felhasználója, aki az Európai Bizottság felhasználóazonosítási rendszerén (ECAS) keresztül regisztrált a portálra, például egy e-igazságügyi szereplő.
   3. cikk
   Adatfeldolgozás
   A Bizottság a portálon csak annyiban dolgozhat fel személyes adatokat, amennyiben az a következő célokból szükséges:
   
               a)
            
            
               hozzáférés biztosítása a személyes adatokat tartalmazó összekapcsolt nemzeti adatbázisokhoz;
            
         
               b)
            
            
               interaktív szolgáltatások nyújtása, ahhoz, hogy a felhasználók közvetlenül kommunikálhassanak más tagállamban lévő megfelelő hatóságokkal;
            
         
               c)
            
            
               hozzáférés biztosítása a regisztrált felhasználókat célzó nyilvános információkhoz;
            
         
               d)
            
            
               kapcsolattartási adatokat biztosítása.
            
         4. cikk
   Az adatkezelő feladatai
   (1)   A portállal kapcsolatban e cikkben rögzített feladataival összhangban, a Bizottság ellátja a 45/2001/EK rendelet 2. cikk d) pontja szerinti adatkezelő feladatait.
   (2)   A Bizottság biztosítja a portál informatikai infrastruktúrájának rendelkezésre állását, karbantartását és biztonságát.
   (3)   A Bizottság a következő adatkezelési műveletekért felelős:
   
               a)
            
            
               rendszerezés;
            
         
               b)
            
            
               közléstovábbítás;
            
         
               c)
            
            
               terjesztés vagy egyéb módon történő rendelkezésre bocsátás;
            
         
               d)
            
            
               az összekapcsolt nemzeti adatbázisokból származó adatok vagy a regisztrált felhasználók személyes adatainak összehangolása vagy összekapcsolása.
            
         (4)   A Bizottságnak meg kell határozni a szükséges előírásokat, és a megfelelő technikai megoldásokat kell alkalmaznia ahhoz, hogy az adatkezelő feladatkörén belül ellássa feladatait.
   (5)   A Bizottság végrehajtja a személyes adatok átvitel és a portálon történő megjelenítés alatti biztonságának garantálásához szükséges technikai intézkedéseket, különös tekintettel a portálra vagy a portálról történő adatátvitel során az adatok bizalmasságának és sértetlenségének megőrzése érdekében szükséges intézkedésekre.
   (6)   A Bizottság nem felel adatvédelmi szempontokért az alábbiak vonatkozásában:
   
               a)
            
            
               az összekapcsolt nemzeti adatbázisokból származó adatok kezdeti gyűjtése és tárolása;
            
         
               b)
            
            
               a tagállamok ilyen adatok portálon keresztül történő hozzáférhető tételére vonatkozó valamennyi döntése;
            
         
               c)
            
            
               a portálon keresztül elérhetővé tett, az összekapcsolt nemzeti adatbázisokból származó bármely adat tartalma.
            
         (7)   A Bizottság kötelezettségei nem érintik a tagállamoknak és egyéb szerveknek az általuk üzemeltetett összekapcsolt nemzeti adatbázisok tartalmával és működésével kapcsolatos felelősségét.
   5. cikk
   Tájékoztatási kötelezettség
   (1)   A Bizottság tájékoztatja az érintetteket a 45/2001/EK rendelet 11. és 12. cikkében meghatározott információkról, az e határozat értelmében a Bizottság felelősségi körébe tartozó információk vonatkozásában.
   (2)   A tagállamoknak és az összekapcsolt nemzeti adatbázisokat működtető más szerveknek érintettek felé fennálló kötelezettségétől függetlenül a Bizottság azt az információt is megadja az érintetteknek, hogy kivel léphetnek kapcsolatba a vonatkozó adatvédelmi szabályozásnak megfelelően a tájékoztatáshoz, a betekintéshez, a helyesbítéshez és a tiltakozáshoz való joguk ténylegesen gyakorolásához. A Bizottság utal a tagállamok és más szervek speciális adatvédelmi nyilatkozataira.
   (3)   A Bizottság a portálon a következőket is hozzáférhetővé teszi:
   
               a)
            
            
               a 2. bekezdésben szereplő tagállami adatvédelmi nyilatkozatoknak a portál nyelveire fordított változatai;
            
         
               b)
            
            
               világosan és érthetően megfogalmazott általános adatvédelmi nyilatkozat a 45/2001/EK rendelet 11. és 12. cikkének megfelelően.
            
         6. cikk
   Személyes adatok tárolása
   (1)   Az összekapcsolt nemzeti adatbázisokból származó információcserét illetően a portálon semmilyen személyes adatot nem lehet tárolni az érintettekről. Minden ilyen adatot a tagállamok vagy más szervek által működtetett nemzeti adatbázisokban kell tárolni.
   (2)   A portál felhasználóira vonatkozó vagy általuk biztosított személyes adatokat csak akkor lehet a portálon tárolni, ha regisztrált felhasználókká váltak. A regisztrált felhasználók személyes adatait addig lehet tárolni, amíg nem kérik regisztrációjuk törlését. A 3. cikknek megfelelően az e-igazságügyi szereplőkre vagy kapcsolattartási pontokra vonatkozó személyes adatokat csak addig lehet tárolni, amíg ezek a személyek funkciójukat betöltik.
   7. cikk
   Hatályba lépés
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2014. június 5-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  COM (2008) 329 végleges, 2008.5.30.
   
      (2)  HL C 75., 2009.3.31., 1. o.
   
   
      (3)  Az Európai Parlament és a Tanács 2000. december 18-i 45/2001/EK rendelete a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról (HL L 8., 2001.1.12., 1. o.).